幾年冇食過粥底火鍋 突然心血來潮想食下 就搵到呢間發哥海鮮粥底火鍋店 試下佢地鮮味至極既海蟹餐  除左海蟹同海鮮拼盤 仲有冰震鮑魚或都新鮮鮑魚二選一 仲可以另外揀多8樣餸 連埋頭盤等食物 就算唔係任食都勁飽肚  先黎一個姬松茸燉雞湯 用料高質好滋補 湯面冇油㗎 啱曬貪靚既女士同養生一族  頭盤有泰式焗青口 非常惹味 而冰震鮑魚就非常鮮甜爽口 有埋芝麻醬可以點  黎到重頭戲粥底火鍋 蟹好新鮮 肉多而鮮甜  蟶子係黎自新西蘭既 碌十幾秒就食得 清甜爽口又完全唔硬 美味至極  鮑魚係生既 放入鍋前一刻都仲識跳舞 碌幾分鐘就夠曬彈牙  蜆都識郁而且完全冇沙 帶子大大粒碌三幾分鐘就夠  拼盤仲有多寶魚，蝦等等 淨係佢地已經令湯底夠曬鮮味 仲有安格斯牛肩肉 靚部位肉質軟滑 正呀  八款自選配料揀左日本黑豚肉，滑牛肉，蟹柳，滑雞肉，魚皮餃，油麥菜，順德釀東菇，自家製蝦滑  由於粥底火鍋易黐底 記得間唔中攪下個底呀  食完曬啲餸見到粥底已經唔同色 意味住已經吸曬海鮮同其他美食既精華 加飯底落去煮一煮就食得 個粥好似濃湯咁 鮮甜到難以形容 只有靚海鮮先煲到咁甜既粥  另外，餐廳有自家製竹庶茅根水 又有汽水任飲 鐘意啤酒既可以係出面外帶入黎 店主夠曬佛心呀  食完同行者話要帶嫲嫲再黎食 我亦都想帶朋友再試 人均二百幾有曬咁多樣新鮮海鮮 可以由6點坐到閂門 開心